Redaktørenes høstmøte åpnet mandag morgen på Scandic Vulkan i Oslo med lite skryt og kos.

«Sosiolog og tidligere medlem av Facebook-Høyre», som Kjetil Rolness ble presentert som, sparket høyt og høylytt mot politisk korrekthet og forutsigbare redaktører.

Han gikk rett inn i to av de mest betente sakene for tida: Flyktningekrisa, og (ekstrem) islam.

Med et klart budskap:

- Norsk presse vil ikke, kan ikke og tør ikke skrive om fakta, mener Rolness.

Og hvis man har kunnet og villet det, så stoppet det på ett tidspunkt, synes han:

- Bildet av den tre år gamle gutten på stranda ble vendepunktet: Etter det ble journalistikken overlatt til moral og følelser.